星玄|《金榜題名》有機會上大銀幕?鼠仔麥浚龍:絕對有呢個可能
2024年04月03日 00:00
東網電視
更多新聞短片
今日係4月3日農曆二月廿五,肖鼠嘅朋友今日桃花旺,感受到另一半嘅細心體貼,甜在心頭。「鼠仔」麥浚龍(Juno)早喺2月底舉行《金榜題名》音樂會,Juno唔單只寫劇本,仲請嚟廿四味、王嘉儀在內一班歌手做嘉賓,仲有古天樂、梁家輝、林家棟同張家輝四大影帝聲演撐場,可謂星光熠熠。全個音樂會以社團人士同江湖事為背景,貫穿整個騷,對白同歌詞仲瘋狂爆粗,相當踩界,但仍然有大約6,000粉絲入場力撐,全場氣氛高漲。
由於音樂會有破格演出,令唔少樂迷開聲問:「幾時會有Part 2?」Juno坦承有單位力斟佢哋巡唱,不過礙於有其他工作計劃,所以未必成事。當問到會唔會將劇本拍成電影,佢就話:「都有人問我,佢本身已經係一個電影劇本,所以絕對有呢個可能,但未認真坐低傾囉。」Juno早前仲話同混血女友拍拖超過10年,雖然未有結婚嘅諗法,但耐唔中都喺Juno嘅社交網,見到女友親自炮製麵包美食畀佢,Juno又點會唔甜入心吖。
今日幸運星係山羊座,人緣運超好,有機會同心儀對象拉近距離。24歲嘅游嘉欣(游游)就係山羊座,呢位「A0女神」因為多次同林正峰合作而傳出緋聞,之後再傳出撻着圈外有米男友K先生,甚至發展到同居關係,但游游最終全部否認。
其實游游接受訪問嗰陣,講過渴望出Pool一嘗拍拖滋味,但亦都明白勉強冇幸福,游游你依家人緣運咁好,有機會同心儀對象拉近距離,出Pool有望呀。